ટોસ જીતીને બૅટિંગમાં આવેલી ગુર્જર સુતારની ટીમના કૅપ્ટન ધર્મેશ અનુવાડિયાએ ઝંઝાવાતી શરૂઆત કરીને માત્ર ૩૦ બૉલમાં જ ૧૦૦ રન દ્વારા અત્યાર સુધીની સૌથી ફાસ્ટેસ્ટ સેન્ચુરી ફટકારી હતી. ગુર્જર સુતારના કૅપ્ટન ધર્મેશ અનુવાડિયાએ ગૂગળી બ્રાહ્મણના બોલરોની લૂઝ અને દિશાહીન બોલિંગનો ભરપૂર ફાયદો ઉઠાવી મેદાનમાં ચોગ્ગા અને છગ્ગાનો વરસાદ કરી નાખ્યો હતો. ૪૬ બૉલમાં ધર્મેશ અનુવાડિયાએ ૧૭ સિક્સર અને ૧૪ ફોર ફટકારીને પોતાના ૧૬૧ રન દ્વારા મિડ-ડે કપના અત્યાર સુધીના ઇતિહાસમાં હાઇએસ્ટ વ્યક્તિગત સ્કોર નોંધાવ્યો હતો. વૈંશ સુતારના દિવ્યેશ કાટેલિયાએ ગયા વર્ષે ફટકારેલી સેન્ચુરી બાદ ધર્મેશ અનુવાડિયા મિડ-ડે કપમાં અત્યાર સુધી બીજો સદીવીર પ્લેયર બન્યો હતો. ધર્મેશ અનુવાડિયાએ ટીમના કુલ રનના ૬૦„ રન ફક્ત પોતે જ ફટકાર્યા હતા ત્યારે હરિત દવેની પાંચમી પાવર ઓવરમાં ૫૪ અને ૧૦મી ઓવરમાં ૪૮ રન ફટકારી ૨ ઓવરમાં જ ૧૦૨ રનનો ઉમેરો કરીને બોલરનો રકાસ બોલાવ્યો હતો... ગુર્જર સુતારે ૧૦ ઓવરના અંતે માત્ર ૧ વિકેટ ગુમાવીને ૨૬૦ રનનો ગૂગળી બ્રાહ્મણ સામે મસમોટો ટાર્ગેટ સેટ કર્યો હતો. ગૂર્જર સુતારે ૨૫૯ રનનો ટોટલ સ્કોર કરીને મિડ-ડે કપ ૨૦૧૦માં કચ્છ વાગડ લેઉવા પટેલ ટીમ દ્વારા બનેલા અત્યાર સુધીના ૨૩૩ રનનો હાઇએસ્ટ ટીમ સ્કોરનો રેકૉર્ડ બ્રેક કર્યો હતો. આ ઉપરાંત આ મૅચમાં જ ગુર્જર સુતારના ધર્મેશ અનુવાડિયા અને નૈનેશ પંચાસરાની પ્રથમ વિકેટ વચ્ચે થયેલી ૨૧૧ રનની પાર્ટનરશિપથી ગયા વર્ષે વૈંશ સુતારની ટીમ વચ્ચે દિવ્યેશ કાટેલિયા અને જિતુ પઢિયાર વચ્ચે થયેલી ૧૭૪ પાર્ટનરશિપનો પણ રેકૉર્ડ તૂટ્યો હતો.